U-I-113/97
Natisni
Opravilna št.:
U-I-113/97
Datum odločitve:
13. 11. 1997
Objavljeno:
OdlUS VI, 148
ECLI:
ECLI:SI:USRS:1997:U.I.113.97
Akt:
Odlok o imenovanju ministrov (Uradni list RS, št. 12/97)
Izrek:
Pobuda za začetek postopka za oceno ustavnosti Odloka o imenovanju ministrov se zavrže.
Evidenčni stavek:
Ker Ustavno sodišče ni pristojno v postopku za oceno ustavnosti predpisa ocenjevati ustavnost oziroma zakonitost posamičnih pravnih aktov, je pobudo zavrglo.
Geslo:
Nepristojnost Ustavnega sodišča za oceno ustavnosti in zakonitosti posamičnih pravnih aktov (odlok Vlade o imenovanju ministrov).
Vlada, imenovanje ministrov.
Pravna podlaga:
Ustava, 160. čl.
Zakon o Ustavnem sodišču (ZUstS), 21., 22., 25., 50., 60. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Demokratska stranka Slovenije, Ljubljana
Datum vloge:
24. 4. 1997
Vrsta odločitve:
sklep
Vrsta rešitve:
zavrženje
Dokument:
US18586
Dokument v PDF obliki:
U-I-113-97.pdf
116 KB
Prenesite datoteko
U-I-113/97
13.11.1997
S K L E P
Ustavno sodišče je v postopku za preizkus pobude Demokratske stranke Slovenije, Ljubljana, ki jo zastopa njen predsednik Tone Peršak, na seji dne 13. novembra 1997
s k l e n i l o:
Pobuda za začetek postopka za oceno ustavnosti Odloka o imenovanju ministrov (Uradni list RS, št. 12/97) se zavrže.
O b r a z l o ž i t e v
1. Pobudnica je dne 23.4.1997 vložila pobudo za oceno ustavnosti in zakonitosti imenovanja podpredsednika Vlade ter Vlade v celoti. Meni, da je predsednik Vlade s predlogom za imenovanje ministrov in podpredsednika Vlade prekoračil svojo pristojnost, da predlaga Državnemu zboru v imenovanje (samo) ministre.
Državni zbor je 27.2.1997 na izredni seji imenoval tri ministre brez listinice in enega od njih tudi za podpredsednika Vlade. Ta odločitev naj bi bila v neskladju s 110. in 112. členom Ustave ter v neskladju s 14. členom Zakona o Vladi. Po pobudničinem mnenju iz Ustave jasno izhaja, da v Vladi ne more biti posebnega nosilca funkcije - podpredsednika Vlade, ampak da to funkcijo lahko opravlja le eden od ministrov, ki ga predsednik Vlade za to posebej določi. Zato naj bi bilo imenovanje Vlade nezakonito in v nasprotju z Ustavo.
2. Pobudnica s tem, ko zatrjuje protiustavnost in nezakonitost imenovanja članov Vlade, izpodbija Odlok o imenovanju ministrov (v nadaljevanju: Odlok), ki ga je Državni zbor sprejel 27.2.1997. Iz njega je razvidno, da je Državni zbor na tej seji imenoval ministre, med njimi Marjana Podobnika za ministra brez resorja, ki nadomešča predsednika Vlade in koordinira državotvorna ministrstva.
3. Pristojnosti Ustavnega sodišča so določene v 160. členu Ustave in v skladu z ustavnimi določbami v 21. členu Zakona o Ustavnem sodišču (Uradni list RS, št. 15/94 - v nadaljevanju: ZUstS). Po teh določbah je Ustavno sodišče med drugim pristojno presojati ustavnost oziroma zakonitost predpisov in splošnih aktov za izvrševanje javnih pooblastil, pristojno pa je tudi odločati o ustavnih pritožbah zoper posamične pravne akte.
Posamični pravni akt se pred Ustavnim sodiščem lahko izpodbija le v postopku z ustavno pritožbo, ki jo lahko vloži tisti, ki meni, da so mu s takšnim aktom kršene človekove pravice in temeljne svoboščine, če je poprej izčrpal vsa pravna sredstva (50. do 60. člen ZUstS).
4. Izpodbijani odlok ni splošen akt, ampak je posamičen pravni akt, ker so bili z njim imenovani posamezniki za ministre.
Posamični pravni akt pa se ne more spodbijati s pobudo za oceno ustavnosti oziroma zakonitosti, ker se z njo v skladu z določbo 22. člena ZUstS lahko predlaga le začetek postopka za oceno ustavnosti oziroma zakonitosti predpisov in splošnih aktov za izvrševanje javnih pooblastil. Ker torej Ustavno sodišče ni pristojno v postopku za oceno ustavnosti predpisa presojati ustavnost ali zakonitost posamičnih pravnih aktov, je bilo treba pobudo zavreči.
5. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Lovro Štrum in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec in Franc Testen. Sklep je sprejelo soglasno.
P r e d s e d n i k
dr. Lovro Šturm